Broj: 711-I-722-M-178/22-02-19

Zagreb, 08. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Karmelite Pavliše, direktorice-člana uprave trgovačkog društva EKO ALEJA d.o.o., za davanjem mišljenja Povjerenstva,** na 166. sjednici održanoj dana 08. travnja 2022.g. daje sljedeće

**MIŠLJENJE**

1. **Sukladno odredbi članka 7. točke d) ZSSI-a, obveznici Karmeliti Pavliši, kao direktorici-članu Uprave trgovačkog društva EKO ALEJA d.o.o., zabranjeno je, uz plaću za obnašanje ove javne dužnosti, primati regres, božićnicu i druge dodatne naknade za poslove obnašanja navedene javne dužnosti, dok takve primitke može ostvariti po osnovi ugovora o radu sklopljenog za radno mjesto stručnog suradnika za administrativne poslove i računovodstvo, koje poslove obveznica povremeno obavlja u istom trgovačkom društvu.**
2. **Povjerenstvo ukazuje obveznici Karmeliti Pavliši da je temeljem privremenog obnašanja dužnosti direktorice-člana Uprave trgovačkog društva EKO ALEJA d.o.o. dužna pridržavati se svih odredbi ZSSI-a te da je obveznik podnošenja imovinske kartice.**

 Obrazloženje

Zahtjev za davanjem mišljenja Povjerenstva podnijela je Karmelita Pavliša, direktorica trgovačkog društva EKO ALEJA d.o.o. U Povjerenstvu zahtjev je zaprimljen 01. travnja 2022. pod poslovnim brojem 711-U-3985-M-178/22-01-4, povodom kojeg se vodi predmet broj M-178/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima većinski udio u vlasništvu imaju jedinice lokalne i područne (regionalne) samouprave kao i uprava onih trgovačkih društava kojima su većinski vlasnici trgovačka društva u kojima većinski udio imaju jedinice lokalne i područne (regionalne) samouprave obveznici ZSSI-a. Slijedom navedenog, obveznica Karmelita Pavliša koja obnaša dužnost direktorice trgovačkog društva EKO ALEJA d.o.o., koje je u većinskom vlasništvu Općine Krapinske Toplice, dužna je pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi kako trenutno, do raspisivanja natječaja, obnaša dužnost direktora trgovačkog društva EKO ALEJA d.o.o. Isto tako obveznica navodi da također ima ugovor i za stručnog suradnika za administrativne poslove i računovodstvo koje poslove također obavlja. Stoga obveznica postavlja upit ima li pravo na dodatne naknade kao što su božićnica, regres i minuli rad.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Slijedom navedenog, direktori trgovačkih društva u većinskom vlasništvu jedinica lokalne ili područne (regionalne) samouprave, pa tako i obveznica Karmelita Pavliša, nemaju pravo na dodatne naknade kao što su dar za djecu, božićnica, regres, bonus za ostvarene rezultate, jubilarna nagrada, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Međutim, u slučaju kada obveznica uz dužnost direktora trgovačkog društva povremeno i privremeno u istom društvu obavlja druge poslove kao što su poslovi suradnika za administrativne poslove i računovodstvo, ista u tom svojstvu stječe pravo na primitke regresa, božićnice i sl. i može temeljem obavljanja tog posla primiti dodatne naknade, jer u tom slučaju one nisu primljene povodom obnašanja dužnosti direktora, već za obavljanje drugih poslova, slijedom čega se ne bi radilo o dodatnoj naknadi za poslove obnašanja javne dužnosti.

Nadalje, Povjerenstvo ističe kako obveznica također može primati dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, te naknade troškova smještaja u svezi s radnim odnosom (režijski troškovi, najamnina), te koristiti službene stanove, prijevozna sredstva, računala i mobitel, koji su u vlasništvu poslodavca ili ih isti čini dostupnim obvezniku temeljem nekog drugog pravnog osnova (npr. leasing vozila).

Osim toga, obveznica istodobno uz primanje plaće ima pravo i na plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, imajući u vidu da su navedeni slučajevi osiguranja povezani s rizicima koji nastaju ili su povezani s obnašanjem javne dužnosti.

Nadalje, osim naknada stvarnih troškova, Povjerenstvo tumači da obveznici mogu primiti različite oblike potpora i pomoći koji se u pravilu isplaćuju namjenski i jednokratno kao oblik međuradničke solidarnosti, ukoliko nastupe izvanredne okolnosti koje su povod za isplatu, jer niti ove isplate ne predstavljaju zabranjenu dodatnu naknadu na plaću.

Navedeno se odnosi na potpore za novorođenče, potpore za slučaj smrti člana uže obitelji, potpore zbog invalidnosti radnika, potpore za slučaj smrti radnika te potpore zbog neprekidnog bolovanja.

Također, obveznici imaju pravu na otpremninu zbog odlaska u mirovinu, otpremninu zbog prestanka radnog odnosa zbog proteka mandata ili drugog neskrivljenog razloga, te otpremninu zbog ozljede na radu ili profesionalne bolesti, jer se ne radi o primicima koji se isplaćuju uz plaću, već su u svezi s prestankom radnog odnosa, kao i na propisano ili ugovoreno uvećanje osnovice plaće za navršene godine radnog staža, kada se povećava sama osnovna plaća obveznika.

U odnosu na plaćanje edukacije i stručnih usavršavanja od strane tijela javne vlasti u kojem obnašaju dužnosti, isti bi mogli biti plaćeni ako bi svrha edukacije ili usavršavanja, koji bi trajali određeno kraće vremensko razdoblje, bilo stjecanje stručnih znanja i vještina povezanih s obnašanjem javne dužnost, odnosno ako bi iste imale za cilj stjecanje certifikata koji je pretpostavka za obavljanje određenih poslova u tijelu javne vlasti (npr. poslovi javne nabave), s obzirom da bi u ovome slučaju edukacije i usavršavanje bili ponajprije u javnom interesu.

Isto tako, iako obveznici načelno nemaju pravo na podmirenje police dopunskog i dodatnog zdravstvenog osiguranja, Povjerenstvo uvažava okolnost da su police osiguranja novih obveznika zaključene prije njihova stupanja na dužnost kao i da bi raskid ugovora mogao imati štetne posljedice za ugovaratelja osiguranja, te bi stoga obveznik mogao koristiti zdravstvene usluge do isteka ugovorenog razdoblja ukoliko je polica ugovorena i u cijelosti plaćena temeljem sklopljenog ugovora o dopunskom zdravstvenom osiguranju prije stupanja ZSSI-a na snagu.

Povjerenstvo pritom ističe kako činjenica da je obveznica privremeno direktorica trgovačkog društva EKO ALEJA d.o.o. znači da je ista obveznica ZSSI-a budući da ima ista prava i ovlaštenja kao i direktor izabran nakon provedenog natječaja te je stoga dužna postupati sukladno odredbama Zakona i podnijeti imovinsku karticu po dobivanju obavijesti o otvaranju korisničkog računa.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Karmelita Pavliša, putem e-maila
2. Objava na internetskoj stranici Povjerenstva
3. Pismohrana